## Pravilnik o stalnim sudskim vještacima

### NN 88/2008 (28.7.2008.), Pravilnik o stalnim sudskim vještacima

# MINISTARSTVO PRAVOSUĐA

2815

Na temelju članka 139. stavak 3. Zakona o sudovima (»Narodne novine« br.
150/05 i 16/07), ministar pravosuđa donosi

## PRAVILNIK

### O STALNIM SUDSKIM VJEŠTACIMA

Članak 1.

Ovim Pravilnikom uređuje se način utvrđivanja uvjeta za obavljanje poslova
sudskog vještačenja, njihova prava i dužnosti, te visina nagrade i naknade
troškova za rad vještaka.
UTVRĐIVANJE UVJETA ZA OBAVLJANJE POSLOVA STALNOG SUDSKOG VJEŠTAKA
Članak 2.
Za stalnog sudskog vještaka može biti imenovana osoba za koju se u postupku
imenovanja utvrdi da, osim općih uvjeta za prijam u državnu službu, ispunjava i
sljedeće uvjete:
1. da je državljanin Republike Hrvatske,
2. da je državljanin države članice Europske unije ili neke druge države
potpisnice Ugovora o Europskom gospodarskom prostoru,
3. da je zdravstveno sposoban za obavljanje poslova stalnog sudskog vještaka,
4. da je nakon odgovarajućeg završenog sveučilišnog studija odnosno odgovarajuće
škole radio na poslovima u struci za koju se školovao i to najmanje 5 godina,
ako je završio odgovarajući preddiplomski i diplomski sveučilišni studij i radio
na poslovima u struci za koju se školovao 8 godina i ako je završio odgovarajuću
srednju školu i radio na poslovima u struci za koju se školovao 10 godina,
5. da ima sklopljen ugovor o osiguranju od odgovornosti za obavljanje poslova
stalnog sudskog vještaka.
Za stalnog sudskog vještaka ne može se imenovati osoba za koju postoje zapreke
za prijam u državnu službu iz članka 49. stavak 1.a) Zakona o državnim
službenicima ili joj je izrečena sigurnosna mjera dok traju pravne posljedice
osude ili joj je izrečena zabrana bavljenja zanimanjem u vrijeme kada traži
imenovanje za stalnog sudskog vještaka.
Sposobnost kandidata za obavljanje poslova sudskog vještaka utvrđuje se
provjerom kod imenovanog stalnog sudskog vještaka odgovarajuće struke pod čijim
je nadzorom dužan obaviti najmanje pet vještačenja, izraditi nalaz i mišljenje.
Iznimno od odredbe stavka 1. točka 4. ovoga članka liječnicima specijalistima
sposobnost za obavljanje poslova stalnog sudskog vještaka utvrđena je položenim
stručnim specijalističkim ispitom nakon provedenog specijalističkog staža.
Članak 3.
Za stalnog sudskog tumača može se imenovati i državljanin države članice
Europske unije ili neke druge države potpisnice Ugovora o Europskom gospodarskom
prostoru, ako ispunjava uvjete iz članka 2. ovoga Pravilnika.
Državljanin države članice Europske unije kao dokaz da je ispunio obvezu iz
članka 2. točka 5. ovoga Pravilnika može priložiti ugovor o osiguranju od
odgovornosti za obavljanje poslova stalnog sudskog vještaka koji je zaključen u
matičnoj državi.
Članak 4.
Pravne osobe ispunjavaju uvjete za sudsko vještačenje:
– ako se utvrdi da su registrirane za obavljanje vještačenja za odgovarajuću
djelatnost što dokazuju potvrdom nadležnog suda,
– ako je utvrđeno da njihovi zaposlenici ispunjavaju uvjete za stalnog sudskog
vještaka, što se utvrđuje uvidom u rješenje o imenovanju i popis stalnih sudskih
vještaka za područje odgovarajućeg suda.
– ako za zaposlenike koji su imenovani stalnim sudskim vještacima ima zaključen
ugovor o osiguranju od odgovornosti za obavljanje poslova stalnog sudskog
vještaka.
Na način propisan stavkom 1. podstavkom 1. i 2. ovoga članka utvrđuje se
ispunjava li pravna osoba, poseban zavod ili drugo tijelo znanstvene ustanove
ili državno tijelo uvjete za obavljanje poslova stalnog sudskog vještaka.
Članak 5.
Postupak imenovanja stalnih sudskih vještaka pokreće se zahtjevom koji se
podnosi predsjedniku županijskog ili trgovačkog suda nadležnog prema
prebivalištu podnositelja zahtjeva odnosno sjedištu pravne osobe.
Fizička osoba zahtjevu prilaže životopis, dokaz o državljanstvu i druge dokaze
iz članka 2. ovoga Pravilnika o ispunjavanju uvjeta za imenovanje. Zahtjevu se
može priložiti popis objavljenih znanstvenih i stručnih radova.
Zahtjev može podnijeti i pravna osoba za svog zaposlenika pod uvjetom da je
zaposlenik dao svoj pristanak u pisanom obliku.
Prije odlučivanja o zahtjevu predsjednik odgovarajućeg županijskog odnosno
trgovačkog suda uputit će kandidata na stručnu obuku stalnom sudskom vještaku
kojeg predloži jedna od strukovnih udruga. Stručna obuka ne može trajati dulje
od jedne godine.
Ako predsjednik županijskog odnosno trgovačkog suda utvrdi da podnositelj
zahtjeva ne ispunjava uvjete iz članka 2., 3., 4. i 7. ovoga Pravilnika, ili je
zahtjev nepotpun predsjednik suda će ga odbaciti.
Članak 6.
Stručna će se obuka obavljati prema programu što će ga za svaku djelatnost
odnosno struku izraditi odgovarajuća strukovna udruga, a za vještake medicinske
struke Hrvatska liječnička komora, Hrvatska stomatološka komora odnosno druga
strukovna komora.
Stručna obuka liječnika specijalista s valjanom licencom Hrvatske liječničke
komore i Hrvatske stomatološke komore ne može trajati dulje od 6 mjeseci, a
liječnika specijalista s valjanom licencom Hrvatske liječničke komore, odnosno
Hrvatske stomatološke komore kojom mu je priznato zvanje primarijusa ili koji je
u znanstveno-nastavnom zvanju, ne može trajati dulje od 3 mjeseca. Liječnik
specijalista sudske medicine s valjanom licencom Hrvatske liječničke komore nije
dužan obaviti stručnu obuku.
Nakon obavljene stručne obuke udruge iz stavka 1. ovoga članka, dužne su na
temelju izvješća stalnog sudskog vještaka kod kojeg je kandidat bio na stručnoj
obuci u roku od mjesec dana izraditi mišljenje u pisanom obliku o uspješnosti
obavljene obuke i osposobljenosti kandidata za obavljanje poslova sudskog
vještačenja i dostaviti predsjedniku odgovarajućeg županijskog odnosno
trgovačkog suda.
Članak 7.
Prije imenovanja za stalnog sudskog vještaka kandidat je dužan predsjedniku
županijskog odnosno trgovačkog suda koji je nadležan za njegovo imenovanje
dostaviti dokaz o sklopljenom obaveznom osiguranju od odgovornosti radi
namirenja zahtjeva za naknadu štete, a koja je nastala uslijed njegovog
djelovanja kao stalnog sudskog vještaka. Kandidat mora biti osiguran tijekom
cijelog razdoblja na koje je imenovan za stalnog sudskog vještaka.
Najniža svota osiguranja iznosi najmanje 200.000,00 kuna.
Na početku svake kalendarske godine imenovani stalni sudski vještak dužan je
predsjedniku nadležnog županijskog odnosno trgovačkog suda dostaviti dokaz o
zaključenom ugovoru o osiguranju za narednu tekuću godinu.
Odredbe stavka 1., 2. i 3. ovoga članka shodno se primjenjuju i na pravne osobe
koje su registrirane za obavljanje vještačenja.
Članak 8.
Nakon provedenog postupka i prikupljenih dokaza predsjednik će odgovarajućeg
županijskog odnosno trgovačkog suda odlučiti o zahtjevu.
O zahtjevu se odlučuje rješenjem.
Protiv rješenja kojim je zahtjev za imenovanje stalnim sudskim vještakom
određene struke odbijen dopuštena je žalba Ministarstvu pravosuđa u roku od 15
dana od dostave rješenja.
Žalba se neposredno predaje ili se šalje poštom predsjedniku županijskog odnosno
trgovačkog suda koji je donio rješenje, u dva primjerka s dva preslika rješenja.
Članak 9.
Stalni sudski vještak dužan je čuvati kao tajnu sve ono što je saznao prigodom
obavljanja poslova stalnog sudskog vještaka.
Stalnom sudskom vještaku odnosno pravnoj osobi koja obavlja poslove stalnog
sudskog vještaka zabranjeno je isticanje svojstva stalnog sudskog vještaka na
javnim i privatnim površinama ili reklamiranje, osim uobičajene oznake na adresi
sjedišta stalnog sudskog vještaka.
Članak 10.
Imenovani vještak daje prisegu pred predsjednikom suda koji ga je imenovao za
vještaka.
Sadržaj prisege glasi:
»Prisežem svojom čašću povjerena mi vještačenja obavljati sa­vjes­no i prema
svom najboljem znanju, a svoje nalaze i mišljenja iznijeti točno, potpuno i
objektivno sukladno propisima o vještačenju.«
Stalni će sudski vještak prisegu potpisati.
Članak 11.
Stalni sudski vještak nakon proteka vremena na koje je imenovan za sudskog
vještaka može biti ponovno imenovan na vrijeme od četiri godine.
Zahtjev za ponovno imenovanje podnosi se najkasnije 30 dana prije isteka roka na
koje je postavljen.
Uz zahtjev za ponovno imenovanje kandidat mora dostaviti dokaze iz članka 2.
stavak 2. ovoga Pravilnika. Predsjednik će suda kad utvrdi da nema zapreka za
imenovanje donijeti rješenje o ponovnom imenovanju.
Prije ponovnog imenovanja za stalnog sudskog vještaka predsjednik nadležnog
županijskog odnosno trgovačkog suda utvrdit će da se protiv kandidata ne vodi
kazneni postupak i da nije pravomoćno osuđen za kazneno djelo koje je zapreka za
prijam u državnu službu ili mu je izrečena sigurnosna mjera, dok traju pravne
posljedice osude ili mu je izrečena zabrana bavljena zanimanjem kada traži
imenovanje za stalnog sudskog vještaka.
Ponovno imenovani stalni sudski vještak ne daje prisegu i nije dužan obaviti
stručnu obuku.
Članak 12.
Imenovanog stalnog sudskog vještaka razriješit će predsjednik odgovarajućeg
županijskog odnosno trgovačkog suda:
– ako to sam zatraži,
– ako se utvrdi da nisu postojali odnosno da su prestali uvjeti na temelju kojih
je imenovan,
– ako je na temelju pravomoćne odluke nadležnog tijela proglašen nesposobnim za
obavljanje djelatnosti ili struke za koju je imenovan,
– ako mu je na temelju pravomoćne sudske odluke oduzeta poslovna sposobnost,
– ako je stalnom sudskom vještaku izrečena pravomoćna presuda za kazneno djelo
koje je zapreka za prijam u državnu službu ili mu je izrečena sigurnosna mjera,
dok traju pravne posljedice osude ili mu je izrečena zabrana bavljena zanimanjem
kada traži imenovanje za stalnog sudskog vještaka,
– ako nesavjesno ili neuredno obavlja povjerene mu poslove vještačenja,
– ako ne zaključi ugovor o osiguranju od odgovornosti stalnog sudskog vještaka,
– ako povrijedi odredbe članka 9. ovoga Pravilnika.
Protiv rješenja o razrješenju dopuštena je žalba Ministarstvu pravosuđa u roku
od 15 dana od dostave rješenja.
Žalba se neposredno predaje ili šalje poštom predsjedniku odgovarajućeg
županijskog odnosno trgovačkog suda, u dva primjerka s dva preslika rješenja.
Članak 13.
U postupku imenovanja i razrješenja stalnih sudskih vještaka primjenjuju se
odredbe Zakona o općem upravnom postupku.
POPIS VJEŠTAKA
Članak 14.
Pravne osobe iz članka 4. ovoga Pravilnika unose se u Popis pravnih osoba za
obavljanje poslova vještačenja prema obrascu broj 1 koji je tiskan uz ovaj
Pravilnik i čini njegov sastavni dio.
Članak 15.
Postavljeni stalni sudski vještaci unose se u Popis stalnih sudskih vještaka po
pojedinim područjima vještačenja prema obrascu broj 2 koji je tiskan uz ovaj
Pravilnik i čini njegov sastavni dio.
Članak 16.
Popisi se moraju voditi uredno i na vrijeme.
Imenovani stalni sudski vještaci i pravne osobe unose se na jedinstveni
elektronički popis stalnih sudskih vještaka za područje cijele Republike
Hrvatske. Za unošenje na popis nadležan je županijski odnosno trgovački sud koji
je imenovao vještaka i o tome redovno obavijestiti Ministarstvo pravosuđa.
Ako pravna osoba prestane s radom ili prestane obavljati poslove sudskog
vještačenja odnosno ako stalni sudski vještak umre, bude razriješen ili ako nije
ponovno imenovan, briše se s popisa stalnih sudskih tumača.
Članak 17.
Županijski, trgovački i općinski sudovi objavit će na oglasnoj ploči obavijest o
mogućnosti uvida stranaka u popis stalnih sudskih vještaka u uredu predsjednika
suda.
DUŽNOSTI
Članak 18.
Stalni sudski vještaci su dužni pridržavati se rokova određenih odlukom kojom im
je vještačenje povjereno. Ako vještak iz objektivnih razloga ne može dovršiti
vještačenje u zadanom mu roku dužan je podnijeti sudu najkasnije u roku od 8
dana prije isteka roka, izvješće o razlozima zbog kojih nije u mogućnosti
dovršiti vještačenje, kratki prikaz rezultata do tada obavljenih radnji kao i
navesti rok do kojega će obaviti vještačenje.
Članak 19.
U složenijim vještačenjima, u kojima je određen dulji rok za vještačenje,
vještak je dužan podnijeti sudu svakog mjeseca od dana povjerenog mu vještačenja
kratko izvješće o rezultatima do tada obavljenih radnji.
Vještaci su dužni čuvati službenu tajnu bez obzira na koji su je način doznali.
Članak 20.
Predsjednici županijskih odnosno trgovačkih sudova dužni su pratiti rad
vještaka.
Rad vještaka dužni su pratiti i predsjednici općinskih sudova, kao i dužnosnici
drugih tijela koja sudjeluju u sudskom postupku i o svojim zapažanjima
obavještavati predsjednika županijskog odnosno trgovačkog suda.
Primjedbe na rad vještaka mogu podnijeti i stranke odnosno njihovi punomoćnici,
te strukovne udruge. Primjedbe se podnose predsjedniku suda koji je imenovao
vještaka.
Članak 21.
Vještaku koji ne poštuje sud ili stranke, ne preuzima dodijeljene mu predmete,
ne opravda zašto u roku nije dovršio povjereno mu vještačenje, ili iz drugih
ozbiljnih razloga, može se privremeno uskratiti vještačenje najmanje tri mjeseca
a najdulje godinu dana.
Privremenu će uskratu predsjednik suda koji je imenovao vještaka naredbom
proslijediti svim sucima suda u kojem je predsjednik kao i predsjednicima
općinskih sudova.
Vještaku protiv kojega se vodi kazneni postupak predsjednik županijskog odnosno
trgovačkog suda izreći će privremenu zabranu obavljanja poslova stalnog sudskog
vještaka. Privremena zabrana trajat će pravomoćnog okončanja kaznenog postupka.
PRAVA
Članak 22.
Za obavljeno vještačenje vještak ima pravo na nagradu. Nagradu utvrđuje sud
prema posebnom cjeniku stalnih sudskih vještaka, koji je sastavni dio ovoga
Pravilnika.
Nagrada se određuje u bodovima a vrijednost boda je 2,00 kune bruto bez PDV-a.
Vrijednost boda će se izmijeniti ako se izmijene okolnosti koje su postojale u
vrijeme donošenja ovoga Pravilnika.
Novu vrijednost boda utvrđuje ministar pravosuđa po službenoj dužnosti.
Ako je nagrada obračunata u satima vještak je dužan uz račun dostaviti i
obrazloženje svake stavke.
Članak 23.
Nagrada za vještačenje povjerenoj pravnoj osobi pripada toj pravnoj osobi.
Odredba stavka 1. ovoga članka primjenuje se i kada je vještačenje povjereno
državnom tijelu, stručnoj ustanovi ili drugoj pravnoj osobi koji to vještačenje
ne obavljaju kao svoju registriranu djelatnost.
Članak 24.
Ako se vještačenje obavlja pod otežanim uvjetima (noću od 22 do 06 sati, u
iznimno nepovoljnim vremenskim uvjetima, na otvorenom prostoru i sl.), te za rad
u dane tjednog odmora, državnog blagdana ili neradnog dana, iznos iz cjenika
vještačkih nagrada uvećava se za 100%.
Odredbe stavka 1. i 2. ovoga članka primjenjuju se i na određivanje nagrade
stručnoj osobi kad u postupku daje traženo objašnjenje.
Članak 25.
Kada se sredstva za pojedine vrste vještačenja (obdukcije) osiguravaju pravnim
osobama koje obavljaju poslove vještačenja unaprijed u državnom proračunu,
visina tih sredstava utvrđuje se na osnovi mjerila propisanih u cjeniku
vještačkih nagrada. Utvrđena visina sredstava povećava se za 150%.
Članak 26.
Kada za pojedine vrste vještačenja, koje obavljaju pravne osobe iz članka 4.
ovoga Pravilnika, postoji cjenik usluga, sud će odrediti nagradu za obavljeno
vještačenje prema tom cjeniku.
NAKNADA TROŠKOVA VJEŠTACIMA
1. Putni troškovi
Članak 27.
Putni troškovi obuhvaćaju naknadu za prijevoz sredstvima javnog prometa.
Troškovi iz stavka 1. ovoga članka obuhvaćaju izdatke za dolazak iz mjesta
prebivališta odnosno boravišta do mjesta gdje treba obaviti vještačenje kao i za
povratak u prebivalište odnosno boravište. Ovi troškovi obuhvaćaju i izdatke za
prijevoz sredstvima javnog prometa u mjestu prebivališta odnosno boravišta.
Sredstva javnog prometa u smislu ovoga Pravilnika su tramvaj, trolejbus, vlak,
autobus, brod i zrakoplov.
Članak 28.
Naknada za prijevoz pripada za putovanje obavljeno najkraćim putem i
najekonomičnijim prometnim sredstvom.
Prijevozni troškovi obračunavaju se na temelju urednog i vjerodostojnog putnog
naloga i priloženih isprava (računa), kojima se dokazuju prijevozni troškovi i
drugi izdaci navedni na putnom nalogu.
2. Troškovi za dnevnice
Članak 29.
Za vrijeme zadržavanja izvan mjesta prebivališta preko 8 – 12 sati vještaku
pripada naknada u visini 1/2 dnevnice, a za vrijeme provedeno preko 12 – 24 sata
cijela dnevnica, koju imaju suci suda koji vodi postupak.
Izdaci za smještaj (u daljnjem tekstu: noćenje) priznaju se u punom iznosu prema
priloženom računu do visine cijene noćenja u hotelu u istom mjestu, a koji se
priznaje i sucu.
ZAVRŠNE ODREDBE
Članak 30.
Postojeće pravne osobe, koje obavljaju poslove sudskog vještače­nja, dužne su
uskladiti svoje ustrojstvo i djelatnost s odredbama ovoga Pravilnika u roku od
šest mjeseci od njegovog stupanja na snagu.
Članak 31.
Predsjednici županijskih odnosno trgovačkih sudova dužni su provesti postupak
imenovanja postavljenih stalnih sudskih vještaka u roku od šest mjeseci po
odredbama ovoga Pravilnika. Na postavljene stalne sudske vještake neće se
primijeniti odredbe ovoga Pravilnika o obvezatnoj stručnoj obuci prije
imenovanja.
Stalnim sudskim vještacima, postavljenim po dosadašnjim propisima, prestaje
svojstvo vještaka nakon šest mjeseci od stupanja na snagu ovoga Pravilnika ako u
tom roku ne podnesu zahtjev za imenovanje stalnim sudskim vještakom odgovarajuće
struke po odredbama ovoga Pravilnika.
Članak 32.
Stupanjem na snagu ovoga Pravilnika prestaje važiti Pravilnik o stalnim sudskim
vještacima (»Narodne novine«, broj 21/98).
Članak 33.
Ovaj Pravilnik stupa na snagu osmoga dana od dana objave u »Narodnim novinama«,
osim članka 3. koji stupa na snagu danom pristupanja Republike Hrvatske u
punopravno članstvo Republike Hrvatske.
Klasa: 710-06/07-01/19
Urbroj: 514-06-02/1-08-18
Zagreb, 12. lipnja 2008.

Ministrica
**Ana Lovrin, v. r.**

Obrazac br. 1
(297 × 210 mm)

(obrazac i sjedište suda)
POPIS PRAVNIH OSOBA ZA OBAVLJANJE POSLOVA SUDSKOG VJEŠTAČENJA

|  |  |  |  |  |  |  |  |
| --- | --- | --- | --- | --- | --- | --- | --- |
| Red. br. | Naziv | Adresa  i broj  telefona | Djelatnost vještačenja   – struka | Rješenja o upisu u sudski registar | Broj   sudskog  spisa i  datum  upisa u sudski registar | Broj   sudskog  spisa i  datum  brisanja | Primjedba |
| 1 | 2 | 3 | 4 | 5 | 6 | 7 | 8 |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |

Obrazac br. 2
(297 × 210 mm)

(obrazac i sjedište suda)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Red. br. | Prezime i ime | Adresa  i broj   telefona | Zanimanje | Stručna   sprema | Struka | Broj i   datum  rješenja o  imenovanju | Broj i  datum  rješenja o  razrješenju | Primjedba |
| 1 | 2 | 3 | 4 | 5 | 6 | 7 | 8 | 9 |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |

CJENIK
STALNIH SUDSKIH VJEŠTAKA
Cbr. 1. Materijalni troškovi

|  |  |
| --- | --- |
| 1. Korištenje vlastitog vozila | 1 km = 30% cijene benzina od 98 oktana  stvarna cijena |
| 2. Javni prijevoz |  |
| 3. Cestarina, tunelarina, mostarina  trajekt, parkiranje | stvarni trošak |
| 4. Dnevnica | u visini dnevnice suca |
| 5. Hotelski račun | stvarni trošak kao i za suca |
| 6. Prijepis – stranica teksta | 4 boda |
| – stranica tabela | 10 bodova |
| 7. Crtanje skica | 30 do 100 bodova |
| 8. Uredski materijal, omotnice,  preslike, papir, HPT i drugo | stvarni trošak |

Cbr. 2. Zajedničke odredbe za sve sekcije

|  |  |
| --- | --- |
|  | bodova |
| 1. Pristup na glavnu raspravu | 100 |
| 2. Pristup na glavnu raspravu izvan sjedišta vještaka do 50 km u jednom smjeru | 150 |
| 3. Pristup na glavnu raspravu izvan sjedišta vještaka više od 50 km u jednom smjeru | 200 |
| 4. Pribivanje raspravi koja traje dulje od dva sata uz odgovarajuću stavku, pridodati po satu | 70 |
| 5. Izradba pisanog nalaza i mišljenja | 150 do 4.000 |
| 6. Interdisciplinarno vještačenje | 150 |
| 7. Vrijednost radnog sata | 35 |
| 8. Očevid s istražnim sucem | po satu |

Napomena: Ako se očevid obavlja izvan redovitog radnog vremena vrijednost sata
uvećava se za:
– rad noću -40%
– rad subotom -25%
– rad nedjeljom -35%
– rad blagdanom -50%
Cbr. 3. Financijsko-računovodstvena sekcija
– obračun se vrši prema Cbr. 2.
Cbr. 4. Građevinska sekcija
bodova
1. Izradba nacrta u mjerilu 50 do 300
2. Izradba troškovnika s dokaznicama mjera po satu 35
Cbr. 5. Sekcija Medicina
Klinička medicina bodova
1. Pregled osoba i medicinske dokumentacije 140
2. Provedba dodatnih pretraga 80
Sudska medicina bodova
1. Davanje nalaza i mišljenja 160
2. Obdukcija 400 do 800
3. Obdukcija na terenu 750 do 1.200
Cbr. 6. Sekcija za promet i vozila
bodova
1. Procjena štete na vozilu 170 do 300
2. Procjena vrijednosti vozila 100
3. Utvrđivanje tehničke ispravnosti vozila 100 do 250
Cbr. 7. Sekcija toksikologije
bodova
1. Davanje nalaza i mišljenja 160
2. Uvid u izvornu dokumentaciju izvan suda po satu
Cbr. 8. Sekcija veterinarstva
bodova
1. Pregled životinje i veterinarske dokumentacije 160
2. Provedba dodatnih pretraga 80
Cbr. 9. Geodetska sekcija
– obračun se vrši prema Cbr. 2.
Cbr. 10. Sve ostale sekcije
– obračun se vrši prema Cbr. 2.

Pravilnik, NN 88/2008-2815
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)